“Sechankoʻl, Oqjar va Chimboy investitsiya bloklarida geologiya-qidiruv ishlarini olib borish, shuningdek, Urga, Oqchalak va Chandir guruhi konlarini qazish” investitsiya loyihasini amalga oshirish chora-tadbirlari toʻgʻrisida
(resolution, 2018-08-01)

Uglevodorod xom ashyosi boʻyicha geologiya-qidiruv ishlarini olib borish hajmlari va geografiyasini yanada kengaytirish, xorijiy investorlar ishtirokida Sechankoʻl, Oqjar va Chimboy investitsiya bloklarida geologiya-qidiruv ishlarini olib borish, shuningdek, Urga, Oqchalak va Chandir guruhi konlarini qazish investitsiya loyihasini oʻz vaqtida va toʻliq hajmda amalga oshirish maqsadida: 1. Maʼlumot uchun qabul qilinsinki, eng yaxshi takliflarni tanlab olish natijasida “Gas Project Development Central Asia” (Shveysariya) kompaniyasi (keyingi oʻrinlarda — xorijiy investor) “Sechankoʻl, Oqjar va Chimboy investitsiya bloklarida geologiya-qidiruv ishlarini olib borish, shuningdek, Urga, Oqchalak va Chandir guruhi konlarini qazish” investitsiya loyihasini (keyingi oʻrinlarda — investitsiya loyihasi) amalga oshirish doirasida qoʻshma korxona taʼsis etish uchun xorijiy hamkor etib belgilangan boʻlib, ushbu loyiha quyidagilarni nazarda tutadi: quduqlarni mukammal taʼmirlash, yangi quduqlarni burgʻulash, gaz quvurlarini qurish, gazni kompleks tayyorlash, siqish kompressor stansiyasi va muhandislik kommunikatsiyalarini zamonaviy oʻrnatishni amalga oshirib, dastlabki texnik-iqtisodiy asoslarini ishlab chiqishda ish parametrlarini aniqlagan holda Urga, Oqchalak va Chandir guruhi konlarini oʻzlashtirish boʻyicha ishlar olib borish; 2D va 3D seysmik qidiruv ishlarini amalga oshirgan va qidiruv-razvedka quduqlarini burgʻulagan holda, shu jumladan dastlabki 4 yil davomida miqdori 26,5 mln. AQSH dollaridan kam boʻlmagan minimal dastur boʻyicha Sechankoʻl, Oqjar va Chimboy, Urga, Oqchalak va Chandir investitsiya bloklarini chuqur geologik oʻrganish dasturini amalga oshirish. 2. “Oʻzbekneftgaz” MXK “Gas Project Development Central Asia” kompaniyasi bilan hamkorlikda: 2016-yil 1-oktabrgacha teng ulushlarda boshlangʻich ustav kapitali 300,0 ming AQSH dollari miqdorida boʻlgan, masʼuliyati cheklangan jamiyat shaklidagi qoʻshma korxona (keyingi oʻrinlarda — qoʻshma korxona) taʼsis etilishi; 2016-yil 1-dekabrgacha investitsiya loyihasining dastlabki texnik-iqtisodiy asoslanishi ishlab chiqilishi; investitsiya loyihasining dastlabki texnik-iqtisodiy asoslanishi tasdiqlangandan soʻng, mustaqil baholash yakunlariga koʻra loyihaning investitsion bloklari va konlarda qilingan tarixiy sarf-xarajatlar koʻrinishidagi Oʻzbekiston tomonining hissasi hamda xorijiy investor tomonidan tegishlicha toʻgʻridan-toʻgʻri investitsiyalar kiritish hisobiga qoʻshma korxonaning ustav fondini koʻpaytirish; Urga va Chandir guruhi konlarini loyihani amalga oshirish boshlangan vaqtdan 12 oy davomida, Oqchalak guruhi konlarini esa 36 oy davomida ishga tushirilishini taʼminlasin. 3. Belgilansinki, “Sechankoʻl, Oqjar va Chimboy investitsiya bloklarida geologiya-qidiruv ishlarini olib borish, shuningdek, Urga, Oqchalak va Chandir guruhi konlarini qazish” investitsiya loyihasini amalga oshirish doirasida: loyihani moliyalashtirish xorijiy investorning toʻgʻridan-toʻgʻri investitsiyalar shaklidagi hissasi, qarzlar jalb qilish va qoʻshma korxonaning oʻz mablagʻlari hisobiga amalga oshiriladi; xorijiy investorning dividendlari geologiya-qidiruv ishlari dasturini moliyalashtirishga maqsadli yoʻnaltirilgan holda dastlabki toʻrt yil davomida qoʻshma korxona ixtiyorida qoladi; xorijiy investor “Oʻzbekneftgaz” MXK bilan kelishgan holda xorijiy hamkorning ulushi doirasida, tashkil etilayotgan qoʻshma korxonaning ustav kapitalida kamida 25 foiz ulushga ega boʻlgan qoʻshimcha xorijiy hamkor jalb qilish huquqiga ega. “Oʻzbekneftgaz” MXK investitsiya loyihasining amalga oshirilishi, shuningdek, qoʻshma korxona tomonidan investitsiyalarning maqsadli va samarali ishlatilishi ustidan tizimli nazorat oʻrnatsin. 4. Qoʻshma korxonaga investitsiya loyihasini amalga oshirish doirasida “Oʻzbekneftgaz” MXK bilan kelishgan holda: loyihalash, qurilishning muhandislik ishlari, ishga tushirish, texnik xizmat koʻrsatish, sogʻliqni muhofaza qilish, xavfsizlik texnikasi va atrof muhitni himoya qilish boʻyicha xalqaro norma va standartlarga muvofiq investitsiya loyihasini amalga oshirish; tuzilgan shartnomalar asosida uskunalarni tayyorlash va qurilish-montaj ishlarini amalga oshirish boʻyicha buyurtmalarni investitsiya loyihasining texnik-iqtisodiy asoslanishini ishlab chiqish va tasdiqlash bilan bir vaqtda joylashtirishga; investitsiya loyihasining texnik-iqtisodiy asoslanishi tasdiqlangunga qadar u boʻyicha ishlarni moliyalashtirishga ruxsat berilsin. 5. “Oʻzbekneftgaz” MXK ekspertizadan oʻtkazuvchi vakolatli organlar bilan birgalikda 2017-yil 1-sentabrga qadar “Sechankoʻl, Oqjar va Chimboy investitsiya bloklarida geologiya-qidiruv ishlarini olib borish, shuningdek, Urga, Oqchalak va Chandir guruhi konlarini qazish” investitsiya loyihasining texnik-iqtisodiy asoslanishini ishlab chiqsin va uni tasdiqlash uchun Vazirlar Mahkamasiga kiritsin. 7. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi investitsiya loyihasi doirasida qoʻshma korxona, pudrat va subpudrat tashkilotlariga radioelektron vositalari va yuqori chastotali qurilmalardan foydalanishga oʻrnatilgan tartibda ruxsatnoma bersin. 8. Qoraqalpogʻiston Respublikasi Vazirlar Kengashi, Buxoro va Qashqadaryo viloyatlari hokimliklari qoʻshma korxonaga investitsiya loyihasini amalga oshirish uchun zarur boʻlgan yer uchastkalarini belgilangan tartibda ajratsin. 9. Oʻzbekiston Respublikasi Suv xoʻjaligi vazirligi Davlat geologiya va mineral resurslar qoʻmitasi bilan birgalikda qoʻshma korxonaga investitsiya loyihasini amalga oshirish uchun yer osti va yer usti suvlaridan suv olishning zarur limitini belgilangan tartibda ajratsin. 10. Oʻzbekiston Respublikasi Davlat geologiya va mineral resurslar qoʻmitasi qoʻshma korxonaga investitsiya loyihasini amalga oshirish doirasida Sechankoʻl, Oqjar, Chimboy, Urga, Oqchalak va Chandir investitsiya bloklarini geologik oʻrganish uchun yer qaʼri uchastkalaridan foydalanish huquqiga litsenziya va Urga, Oqchalak va Chandir guruhi konlarida uglevodorod xom ashyosini qazib olish uchun yer qaʼri uchastkalaridan foydalanish huquqiga belgilangan tartibda litsenziya bersin. 11. “Sanoatgeokontexnazorat” davlat inspeksiyasi qoʻshma korxonaga kon ajratmalarini belgilangan tartibda taqdim etsin hamda qoʻllaniladigan texnologiyalarning ishlab chiqarish xavfsizligi boʻyicha ekspert xulosalarini koʻrib chiqsin. 12. Maʼlumot uchun qabul qilinsinki, “PETRONAS Carigali Overseas Sdn. Bhd.” (Malayziya) kompaniyasi tomonidan Oʻzbekiston Respublikasining Ustyurt mintaqasidagi Urga, Kuanish va Oqchalak guruhi konlariga nisbatan mahsulot taqsimoti toʻgʻrisidagi Bitimdan chiqish haqida belgilangan tartibda bildirishnoma yoʻllangan. “Oʻzbekneftgaz” MXK ikki oy muddatda “PETRONAS Carigali Overseas Sdn. Bhd.” kompaniyasi bilan ilgari tuzilgan Oʻzbekiston Respublikasining Ustyurt mintaqasidagi Urga, Kuanish va Oqchalak guruhi konlariga nisbatan mahsulot taqsimoti toʻgʻrisidagi Bitim toʻxtatilishini rasmiylashtirsin va Hukumatning tegishli qarori loyihasini Vazirlar Mahkamasiga kiritsin. 13. Oʻzbekiston Respublikasi Tashqi ishlar vazirligi “Oʻzbekneftgaz” MXK buyurtmanomalariga asosan investitsiya loyihasini amalga oshirishda ishtirok etadigan yuqori malakali xorijiy mutaxassislarga kirish vizalari konsullik va boshqa yigʻimlar undirilmasdan rasmiylashtirilishini taʼminlasin. 14. Oʻzbekiston Respublikasi Ichki ishlar vazirligi “Oʻzbekneftgaz” MXK buyurtmanomalariga binoan, ushbu investitsiya loyihasini amalga oshirishda ishtirok etadigan xorijiy mutaxassislarga kirish vizalarining berilishi va muddati uzaytirilishini, shuningdek, ularning Oʻzbekiston Respublikasida yashash joyi boʻyicha vaqtinchalik roʻyxatdan oʻtkazilishi va muddatini uzaytirilishini davlat bojlari toʻlashdan ozod qilgan holda taʼminlasin. 15. Oʻzbekiston Respublikasi Mehnat vazirligi “Oʻzbekneftgaz” MXK buyurtmanomalariga binoan, ushbu investitsiya loyihasini amalga oshirishda ishtirok etadigan yuqori malakali xorijiy mutaxassislarni (Oʻzbekiston Respublikasi fuqarolari orasida boʻlmagan taqdirda) Oʻzbekiston Respublikasiga jalb etishga ruxsatnomalar berilishi (muddati uzaytirilishi)ni, shuningdek, ushbu xorijiy fuqarolarga Oʻzbekiston Respublikasi hududida mehnat faoliyati bilan shugʻullanish huquqiga tasdiqnomalar berilishini (muddati uzaytirilishini) belgilangan tartibda taʼminlasin. 16. “Oʻzbekneftgaz” MXK Oʻzbekiston Respublikasi Adliya vazirligi, manfaatdor vazirlik va idoralar bilan birgalikda bir oy muddatda mazkur qarordan kelib chiqadigan oʻzgartirishlar va qoʻshimchalar toʻgʻrisida Vazirlar Mahkamasiga takliflar kiritsin. 17. Mazkur qarorning ijrosini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari Gʻ.I. Ibragimov zimmasiga yuklansin.